Predlog SKLEP SVETA o podpisu, v imenu Evropske unije, in začasni uporabi Sporazuma med Evropsko unijo in Neodvisno državo Zahodno Samoo o odpravi vizumske obveznosti za kratkoročno bivanje /* COM/2015/0107 final - 2015/0055 (NLE) */





OBRAZLOŽITVENI MEMORANDUM 1. POLITIČNO IN PRAVNO OZADJE Uredba Sveta (ES) št. 539/2001[1] navaja tretje države, katerih državljani morajo pri prehodu zunanjih meja držav članic imeti vizum, in države, katerih državljani so oproščeni te zahteve. Uredbo (ES) št. 539/2001 uporabljajo vse države članice razen Irske in Združenega kraljestva. Z Uredbo (EU) št. 509/2014 Evropskega parlamenta in Sveta[2] je bila Uredba (ES) št. 539/2001 spremenjena, in sicer je bilo 19 držav prenesenih v Prilogo II, ki navaja tretje države, katerih državljani so izvzeti iz vizumske obveznosti. Teh 19 držav je: Dominika, Grenada, Kiribati, Kolumbija, Marshallovi otoki, Mikronezija, Nauru, Palau, Peru, Saint Vincent in Grenadine, Salomonovi otoki, Samoa, Sveta Lucija, Tonga, Trinidad in Tobago, Tuvalu, Vanuatu, Vzhodni Timor ter Združeni arabski emirati. Sklic na vsako od teh držav v Prilogi II je opremljen s sprotno opombo, v skladu s katero se „izvzetje iz vizumske obveznosti [...] uporablja od dne začetka veljavnosti sporazuma o izvzetju iz vizumske obveznosti, sklenjenega z Evropsko unijo“. Uredba (EU) št. 509/2014 je bila sprejeta 20. maja 2014, veljati pa je začela 9. junija 2014. Komisija je julija 2014 Svetu predložila priporočilo, naj jo pooblasti za začetek pogajanj o sporazumih o odpravi vizumske obveznosti z vsako od naslednjih 17 držav: Dominika, Grenada, Kiribati, Marshallovi otoki, Mikronezija, Nauru, Palau, Saint Vincent in Grenadine, Salomonovi otoki, Samoa, Sveta Lucija, Tonga, Trinidad in Tobago, Tuvalu, Vanuatu, Vzhodni Timor ter Združeni arabski emirati[3]. Svet je 9. oktobra 2014 izdal pogajalske smernice za Komisijo. Za Kolumbijo in Peru v skladu z uvodno izjavo 5 Uredbe (EU) št. 509/2014 in skupno izjavo, izdano ob sprejetju, velja poseben postopek, v skladu s katerim je potrebno nadaljnje ocenjevanje obeh držav glede izpolnjevanja ustreznih meril, preden lahko Komisija Svetu priporoči, da sprejme sklepa o pooblastitvi za začetek pogajanj o sporazumih o odpravi vizumske obveznosti z navedenima državama. Zato Kolumbija in Peru nista bila vključena v navedeno priporočilo Svetu. Pogajanja o sporazumu za odpravo vizumske obveznosti s Samoo so se začela 19. novembra 2014 v Bruslju. Med tem sestankom je bil osnutek besedila v celoti pregledan in doseženo je bilo soglasje o vseh njegovih vidikih. Po številnih neformalnih izmenjavah so glavni pogajalci sporazum parafirali 15. decembra 2014. Države članice so bile obveščene na seji delovne skupine Sveta za vizume 21. novembra 2014. Kar zadeva Unijo, je pravna podlaga za sklenitev sporazuma člen 77(2)(a) Pogodbe o delovanju Evropske unije (PDEU) v povezavi s členom 218 PDEU. Priloženi predlog je pravni akt za podpis sporazuma. Svet bo o njem odločil s kvalificirano večino. Glede na to, da bo Samoa svoj notranji postopek ratifikacije lahko zaključila hitro in je Komisija prvič predlagala izvzetje iz vizumske obveznosti za državljane Samoe že novembra 2012, predlagani sklep o podpisu v skladu s členom 218(5) PDEU določa začasno uporabo sporazuma od datuma podpisa. Glede na to, da je pred sklenitvijo sporazuma potrebna odobritev Evropskega parlamenta, Komisija Evropski parlament obvesti o začasni uporabi sporazuma. 2. IZID POGAJANJ Komisija meni, da so bili cilji, ki jih je Svet določil v pogajalskih smernicah, doseženi in da je osnutek sporazuma o odpravi vizumske obveznosti sprejemljiv za Unijo. Vsebino končne različice sporazuma je mogoče povzeti, kot sledi: Namen Sporazum državljanom Evropske unije in državljanom Samoe omogoča potovanje brez vizumov na ozemlje druge pogodbenice za največ 90 dni v katerem koli 180-dnevnem obdobju. Zaradi zagotovitve enake obravnave vseh državljanov EU je bila v sporazum vključena določba, v skladu s katero lahko Samoa sporazum začasno preneha izvajati ali ga odpove samo za vse države članice Evropske unije, Unija pa lahko sporazum začasno preneha izvajati ali ga odpove samo za vse svoje države članice skupaj. Posebni položaj Združenega kraljestva in Irske je opredeljen v preambuli. Področje uporabe Odprava vizumske obveznosti se nanaša na vse kategorije oseb (imetnike običajnega, diplomatskega, službenega/uradnega ali posebnega potnega lista), ki potujejo s kakršnim koli namenom, razen opravljanja plačanega dela. Za slednjo kategorijo lahko vsaka država članica in tudi Samoa še vedno uvede vizumsko obveznost za državljane druge pogodbenice v skladu s pravom Unije oziroma nacionalnim pravom, ki se uporablja. Da se zagotovi usklajeno izvajanje, je sporazumu priložena skupna izjava o razlagi kategorije oseb, ki potujejo z namenom opravljanja plačanega dela. Trajanje bivanja Sporazum državljanom Evropske unije in Samoe omogoča potovanje brez vizumov na ozemlje druge pogodbenice za največ 90 dni v katerem koli 180-dnevnem obdobju. Sporazumu je priložena skupna izjava o razlagi tega obdobja 90 dni. Sporazum upošteva položaj držav članic, ki schengenskega pravnega reda še ne izvajajo v celoti. Dokler te države (Bolgarija, Ciper, Hrvaška in Romunija) ne postanejo del schengenskega območja brez notranjih meja, odprava vizumske obveznosti državljanom Samoe omogoča, da na ozemlju vsake izmed teh držav članic bivajo 90 dni v katerem koli 180-dnevnem obdobju, ne glede na čas, ki ga lahko preživijo na celotnem schengenskem območju. Območje uporabe Sporazum vsebuje določbe v zvezi z območjem uporabe: kar zadeva Francijo in Nizozemsko, odprava vizumske obveznosti državljanom Samoe dovoljuje bivanje le na evropskem ozemlju teh dveh držav. Izjave Sporazumu so priložene še nekatere druge skupne izjave: – o neomejenem širjenju informacij, povezanih z vsebino in posledicami sporazuma o odpravi vizumske obveznosti ter drugimi sorodnimi zadevami, kot so pogoji za vstop, in – o pridružitvi Norveške, Islandije, Švice in Lihtenštajna k izvajanju, uporabi in razvoju schengenskega pravnega reda. 3. SKLEPNE UGOTOVITVE Glede na navedeni izid pogajanj Komisija predlaga, da Svet: – odloči, da se sporazum podpiše v imenu Unije, in pooblasti predsednika Sveta, da imenuje osebe, pooblaščene za podpis v imenu Unije; – odobri začasno uporabo sporazuma do njegovega začetka veljavnosti. 2015/0055 (NLE) Predlog SKLEP SVETA o podpisu, v imenu Evropske unije, in začasni uporabi Sporazuma med Evropsko unijo in Neodvisno državo Zahodno Samoo o odpravi vizumske obveznosti za kratkoročno bivanje SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 77(2)(a) v povezavi s členom 218(5) Pogodbe, ob upoštevanju predloga Komisije, ob upoštevanju naslednjega: (1) Z Uredbo (EU) št. 509/2014 Evropskega parlamenta in Sveta[4] je bil sklic na Samoo prenesen iz Priloge I v Prilogo II k Uredbi Sveta (ES) št. 539/2001[5]. (2) Sklic na navedeno državo je opremljen s sprotno opombo, v skladu s katero se izvzetje iz vizumske obveznosti uporablja od dne začetka veljavnosti sporazuma o izvzetju iz vizumske obveznosti, sklenjenega z Evropsko unijo. (3) Svet je s sklepom z dne 9. oktobra 2014 Komisijo pooblastil za pogajanja o sporazumu med Evropsko unijo in Samoo o odpravi vizumske obveznosti za kratkoročno bivanje. (4) Pogajanja o sporazumu so se začela 19. novembra 2014. (5) Sporazum, ki je bil parafiran 15. decembra 2014, bi bilo treba podpisati, priložene izjave pa odobriti. Sporazum bi bilo treba začasno uporabljati do zaključka postopkov, potrebnih za njegovo uradno sklenitev. (6) V skladu s Protokolom o stališču Združenega kraljestva in Irske glede območja svobode, varnosti in pravice ter Protokolom o schengenskem pravnem redu, vključenem v okvir Evropske unije, ki sta priložena Pogodbi o Evropski uniji in Pogodbi o delovanju Evropske unije, se določbe tega sporazuma ne uporabljajo za Združeno kraljestvo in Irsko – SPREJEL NASLEDNJI SKLEP: Člen 1 Podpis Sporazuma med Evropsko unijo in Neodvisno državo Zahodno Samoo o odpravi vizumske obveznosti za kratkoročno bivanje (v nadaljnjem besedilu: sporazum) se odobri v imenu Unije, s pridržkom njegove sklenitve. Besedilo sporazuma je priloženo temu sklepu. Člen 2 Izjave, priložene temu sklepu, se odobrijo v imenu Unije. Člen 3 Predsednik Sveta je pooblaščen, da imenuje osebe, pooblaščene za podpis sporazuma v imenu Unije, s pridržkom njegove sklenitve. Člen 4 Od datuma njegovega podpisa do zaključka postopkov, potrebnih za njegovo sklenitev, se sporazum uporablja začasno. V Bruslju, Za Svet Predsednik [1] Uredba Sveta (ES) št. 539/2001 z dne 15. marca 2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve (UL L 81, 21.3.2001, str. 1). [2] Uredba (EU) št. 509/2014 Evropskega parlamenta in Sveta z dne 15. maja 2014 o spremembi Uredbe Sveta (ES) št. 539/2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve (UL L 149, 20.5.2014, str. 67). [3] COM(2014) 467, 17.7.2014. [4] Uredba (EU) št. 509/2014 Evropskega parlamenta in Sveta z dne 15. maja 2014 o spremembi Uredbe Sveta (ES) št. 539/2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve (UL L 149, 20.5.2014, str. 67). [5] Uredba Sveta (ES) št. 539/2001 z dne 15. marca 2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve (UL L 81, 21.3.2001, str. 1). PRILOGA k predlogu sklepa Sveta o podpisu, v imenu Evropske unije, in začasni uporabi Sporazuma med Evropsko unijo in Neodvisno državo Zahodno Samoo o odpravi vizumske obveznosti za kratkoročno bivanje SPORAZUM med Evropsko unijo in Neodvisno državo Zahodno Samoo o odpravi vizumske obveznosti za kratkoročno bivanje EVROPSKA UNIJA, v nadaljnjem besedilu: Unija, in NEODVISNA DRŽAVA ZAHODNA SAMOA, v nadaljnjem besedilu: Samoa, skupaj z Unijo: pogodbenici, STA SE – Z NAMENOM nadaljnjega razvoja medsebojnih prijateljskih odnosov in v želji po olajšanju potovanja svojim državljanom z zagotovitvijo vstopa in kratkoročnega bivanja brez vizumov, OB UPOŠTEVANJU Uredbe (EU) št. 509/2014 Evropskega parlamenta in Sveta z dne 15. maja 2014 o spremembi Uredbe Sveta (ES) št. 539/2001 o seznamu tretjih držav, katerih državljani morajo pri prehodu zunanjih meja imeti vizume, in držav, katerih državljani so oproščeni te zahteve, s katero je bilo med drugim 19 tretjih držav, vključno s Samoo, prenesenih na seznam tretjih držav, katerih državljani so izvzeti iz vizumske obveznosti za kratkoročno bivanje v državah članicah Evropske unije (EU), GLEDE NA TO, da člen 1 Uredbe (EU) št. 509/2014 določa, da se za teh 19 držav izvzetje iz vizumske obveznosti uporablja od dne začetka veljavnosti sporazuma o izvzetju iz vizumske obveznosti, sklenjenega z Evropsko unijo, V ŽELJI po varstvu načela enake obravnave vseh državljanov EU, GLEDE NA TO, da osebe, ki potujejo z namenom opravljanja plačanega dela med svojim kratkoročnim bivanjem, niso zajete v tem sporazumu, zaradi česar se za to kategorijo oseb v zvezi z vizumsko obveznostjo ali njenim izvzetjem in dostopom do zaposlitve še naprej uporabljajo ustrezna pravila prava Unije in nacionalnega prava držav članic ter nacionalnega prava Samoe, OB UPOŠTEVANJU Protokola o stališču Združenega kraljestva in Irske glede območja svobode, varnosti in pravice ter Protokola o schengenskem pravnem redu, vključenem v okvir Evropske unije, ki sta priložena Pogodbi o Evropski uniji in Pogodbi o delovanju Evropske unije, ter s potrditvijo, da se določbe tega sporazuma za Združeno kraljestvo in Irsko ne uporabljajo – DOGOVORILI O NASLEDNJEM: Člen 1 Namen Ta sporazum državljanom Evropske unije in državljanom Samoe omogoča potovanje brez vizumov na ozemlje druge pogodbenice za največ 90 dni v katerem koli 180-dnevnem obdobju. Člen 2 Opredelitev pojmov V tem sporazumu: (a) „država članica“ pomeni katero koli državo članico Evropske unije razen Združenega kraljestva in Irske; (b) „državljan Evropske unije“ pomeni državljana države članice, kot je opredeljena v točki (a); (c) „državljan Samoe“ pomeni vsako osebo, ki ima državljanstvo Samoe; (d) „schengensko območje“ pomeni območje brez notranjih meja, ki zajema ozemlja držav članic, kot so opredeljene v točki (a) in ki v celoti izvajajo schengenski pravni red. Člen 3 Področje uporabe 1. Državljani Evropske unije, ki so imetniki veljavnega običajnega, diplomatskega, službenega/uradnega ali posebnega potnega lista ene od držav članic, lahko brez vizuma vstopijo na ozemlje Samoe za obdobje bivanja, opredeljeno v členu 4(1). Državljani Samoe, ki so imetniki veljavnega običajnega, diplomatskega, službenega/uradnega ali posebnega potnega lista Samoe, lahko brez vizuma vstopijo na ozemlje držav članic za obdobje bivanja, opredeljeno v členu 4(2). 2. Odstavek 1 ne velja za osebe, ki potujejo z namenom opravljanja plačanega dela. Vsaka država članica lahko za to kategorijo oseb v skladu s členom 4(3) Uredbe (ES) št. 539/2001 posamično uvede vizumsko obveznost za državljane Samoe ali jo odpravi. Samoa lahko za to kategorijo oseb uvede vizumsko obveznost ali jo odpravi za državljane vsake države članice posebej v skladu s svojim nacionalnim pravom. 3. Odprava vizumske obveznosti, ki jo določa ta sporazum, se uporablja brez poseganja v zakonodajo pogodbenic v zvezi s pogoji za vstop in kratkoročno bivanje. Države članice in Samoa si pridržujejo pravico do zavrnitve vstopa na svoje ozemlje in kratkoročnega bivanja na njem, če en ali več od teh pogojev ni izpolnjen. 4. Odprava vizumske obveznosti velja ne glede na način prevoza, s katerim se prestopijo meje pogodbenic. 5. Zadeve, ki jih ta sporazum ne zajema, se presojajo po pravu Unije, nacionalnem pravu držav članic in nacionalnem pravu Samoe. Člen 4 Trajanje bivanja 1. Državljani Evropske unije lahko na ozemlju Samoe bivajo največ 90 dni v katerem koli 180-dnevnem obdobju. 2. Državljani Samoe lahko na ozemlju držav članic, ki v celoti izvajajo schengenski pravni red, bivajo največ 90 dni v katerem koli 180-dnevnem obdobju. Pri izračunu tega obdobja se ne upošteva morebitno bivanje v državi članici, ki schengenskega pravnega reda še ne izvaja v celoti. Državljani Samoe lahko na ozemlju držav članic, ki schengenskega pravnega reda še ne izvajajo v celoti, bivajo največ 90 dni v katerem koli 180-dnevnem obdobju, neodvisno od obdobja bivanja na ozemlju držav članic, ki v celoti izvajajo schengenski pravni red. 3. Ta sporazum ne posega v možnost, ki jo imajo Samoa in države članice v skladu z nacionalnim pravom in pravom Unije, da obdobje bivanja podaljšajo na več kot 90 dni. Člen 5 Območje uporabe 1. Kar zadeva Francosko republiko, se določbe tega sporazuma uporabljajo samo za evropsko ozemlje Francoske republike. 2. Kar zadeva Kraljevino Nizozemsko, se določbe tega sporazuma uporabljajo samo za evropsko ozemlje Kraljevine Nizozemske. Člen 6 Skupni odbor za upravljanje sporazuma 1. Pogodbenici ustanovita skupni odbor strokovnjakov (v nadaljnjem besedilu: odbor), ki ga sestavljajo predstavniki Evropske unije in predstavniki Samoe. Unijo v njem zastopa Evropska komisija. 2. Naloge odbora so med drugim: (a) spremljanje izvajanja tega sporazuma; (b) predlaganje sprememb ali dopolnitev k temu sporazumu; (c) reševanje sporov, ki izhajajo iz razlage ali uporabe določb tega sporazuma. 3. Odbor se sestane po potrebi, na zahtevo ene od pogodbenic. 4. Odbor sprejme svoj poslovnik. Člen 7 Razmerje med tem sporazumom in obstoječimi dvostranskimi sporazumi o odpravi vizumske obveznosti med državami članicami in Samoo Ta sporazum ima prednost pred določbami katerih koli dvostranskih sporazumov ali dogovorov, sklenjenih med posameznimi državami članicami in Samoo, če določbe teh sporazumov ali dogovorov urejajo zadeve, ki spadajo na področje uporabe tega sporazuma. Člen 8 Končne določbe 1. Pogodbenici ratificirata ali odobrita ta sporazum v skladu s svojimi notranjimi postopki, sporazum pa začne veljati prvi dan drugega meseca po dnevu, ko pogodbenici druga drugo obvestita o zaključku navedenih postopkov. 2. Ta sporazum se sklene za nedoločen čas, lahko pa se odpove v skladu z odstavkom 5. 3. Ta sporazum se lahko spremeni s pisnim soglasjem pogodbenic. Spremembe začnejo veljati na dan, ko pogodbenici druga drugo obvestita, da so potrebni notranji postopki zaključeni. 4. Vsaka pogodbenica lahko sporazum delno ali v celoti začasno preneha izvajati, zlasti zaradi varstva javnega reda, zaščite nacionalne varnosti ali varstva javnega zdravja, nezakonitega priseljevanja ali če ena od pogodbenic ponovno uvede vizumsko obveznost. Pogodbenica o odločitvi o začasnem prenehanju izvajanja uradno obvesti drugo pogodbenico najpozneje dva meseca pred začetkom veljavnosti odločitve. Pogodbenica, ki je začasno prenehala izvajati ta sporazum, nemudoma obvesti drugo pogodbenico, ko razlogi za začasno prenehanje izvajanja ne obstajajo več. 5. Vsaka pogodbenica lahko ta sporazum odpove, tako da o tem pisno obvesti drugo pogodbenico. Ta sporazum preneha veljati 90 dni po datumu takega uradnega obvestila. 6. Samoa lahko ta sporazum začasno preneha izvajati ali ga odpove samo za vse države članice. 7. Unija lahko ta sporazum začasno preneha izvajati ali ga odpove samo za vse svoje države članice. V Bruslju, v dvojniku v angleškem, bolgarskem, češkem, danskem, estonskem, finskem, francoskem, grškem, hrvaškem, italijanskem, latvijskem, litvanskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer je vsako od teh besedil enako verodostojno. SKUPNA IZJAVA GLEDE ISLANDIJE, NORVEŠKE, ŠVICE IN LIHTENŠTAJNA Pogodbenici sta seznanjeni s tesnimi odnosi med Evropsko unijo ter Norveško, Islandijo, Švico in Lihtenštajnom, zlasti na podlagi sporazumov z dne 18. maja 1999 in 26. oktobra 2004 o pridružitvi teh držav k izvajanju, uporabi in razvoju schengenskega pravnega reda. V takih okoliščinah je zaželeno, da organi Norveške, Islandije, Švice in Lihtenštajna na eni strani ter organi Samoe na drugi brez odloga sklenejo dvostranske sporazume o odpravi vizumske obveznosti za kratkoročno bivanje, in sicer s podobnimi določbami kot v tem sporazumu. SKUPNA IZJAVA O RAZLAGI KATEGORIJE OSEB IZ ČLENA 3(2) TEGA SPORAZUMA, KI POTUJEJO Z NAMENOM OPRAVLJANJA PLAČANEGA DELA V želji, da se zagotovi enotna razlaga, se pogodbenici strinjata, da v tem sporazumu kategorija oseb, ki potujejo z namenom opravljanja plačanega dela, zajema osebe, ki na ozemlje druge pogodbenice vstopajo z namenom opravljanja plačanega dela/pridobitne dejavnosti kot zaposlene osebe ali ponudniki storitev. Ta kategorija ne zajema: – poslovnežev, tj. oseb, ki potujejo s poslovnimi nameni (ne da bi bile zaposlene v državi druge pogodbenice), – športnikov in umetnikov, ki svojo dejavnost opravljajo priložnostno, – novinarjev, ki jih pošljejo mediji iz države njihovega prebivališča, in – udeležencev usposabljanj znotraj podjetij. Izvajanje te izjave nadzoruje Skupni odbor v okviru svoje pristojnosti iz člena 6 tega sporazuma; če na podlagi izkušenj pogodbenic oceni, da je to potrebno, lahko predlaga ustrezne spremembe. SKUPNA IZJAVA O RAZLAGI OBDOBJA 90 DNI V KATEREM KOLI 180-DNEVNEM OBDOBJU IZ ČLENA 4 TEGA SPORAZUMA Pogodbenici soglašata, da obdobje največ 90 dni v katerem koli 180-dnevnem obdobju iz člena 4 tega sporazuma pomeni ali neprekinjen obisk ali več zaporednih obiskov, katerih skupno trajanje ne presega 90 dni v katerem koli 180-dnevnem obdobju. Pojem „kateri koli“ se nanaša na gibljivo 180-dnevno referenčno obdobje, pri preverjanju, ali je zahteva v zvezi z 90 dni v katerem koli 180-dnevnem obdobju še vedno izpolnjena, pa se upošteva vsak dan bivanja v obdobju zadnjih 180 dni. To med drugim pomeni, da odsotnost v neprekinjenem obdobju 90 dni omogoča novo bivanje do 90 dni. SKUPNA IZJAVA O OBVEŠČANJU DRŽAVLJANOV O SPORAZUMU O ODPRAVI VIZUMSKE OBVEZNOSTI Ob upoštevanju pomembnosti, ki jo ima preglednost za državljane Evropske unije in državljane Samoe, se pogodbenici zavezujeta k neomejenemu razširjanju informacij v zvezi z vsebino in posledicami sporazuma o odpravi vizumske obveznosti ter sorodnimi zadevami, kot so pogoji za vstop.